送傅仲默登第歸麻姑
作者：饒節
朝代：宋

paragraphs: 謝安中年不堪別，况我與子本末同。
臨川古郡著名數，麻姑且在邦域中。
與君同方復同術，十年共度虀鹽日。
一身爛漫天地中，萬里風霜今白髮。
南山之封木拱矣，此身萬事相終始。
何知遲暮猶羈旅，夜語對床輒三起。
君今先著祖生鞭，我窮未辦買山錢。
君行啟我方寸亂，抱琴長歌聲徹天。
西風蕭蕭木脫葉，表裏家山落眉睫。
爲語淮南大小山，雖在侯門不彈鋏。